**…………sz. napirend**

 **Előterjesztve:**

 Pénzügyi és Vagyonnyilatkozatokat Ellenőrző

 Bizottsághoz,

 Költségvetési Bizottsághoz

**E L Ő T E R J E S Z T É S**

# a Képviselő- testület 2022. november 24-i rendes ülésére

**Tárgy**: Javaslat a gyermekek és fiatalkorúak egészséges étkeztetéséhez történő hozzájárulásról szóló …/2022.(…) önkormányzati rendelet megalkotására

**Készítette:** …………………… Ötvös Zoltán osztályvezető

**Egyeztetve**: …………………… Kovács Márton alpolgármester

 ……………………. Annus Béláné igazgató

 …………………… Vargáné Luketics Gabriella igazgató

**Látta:** …………………… dr. Szalai Tibor jegyző

 …………………… dr. Silye Tamás jegyzői igazgató

A napirend tárgyalása zárt ülést nem igényel!

Tisztelt Képviselő-testület!

A bölcsődéinkbe, óvodáinkba járó gyermekeket és az általános iskolák alsó tagozatos tanulóit Önkormányzatunk hosszú évek óta Mikulás csomaggal lepi meg. Ezt a hagyományt az iskolák állami fenntartásba vételét követően is folytattuk.

Az Önkormányzat kiemelt fontosságú feladatának tekinti az egészséges, és környezettudatos életmód támogatását, a kisgyermekkorúak egészségnevelését. Az ünnepi alkalmak is lehetőséget nyújtanak az egészséges életmód, táplálkozás felé irányítani a gyermekek/családok figyelmét, ideértve a környezetvédelem szemléletének átadását is. Ezen törekvéseink egyike a karácsonyi ünnepekkor a kisgyermekek részére un. „Mikulás csomag” átadása. A Mikulás csomag egy természetbeni juttatás, mely fontos eszköze a gyermekek egészséges életmódra, ezen belül az egészséges táplálkozásra való nevelésének. Az élelmiszerek összeállítása az életkori sajátosságoknak megfelelő szakmai ajánlások figyelembe vételével történik.

A Mikulás csomag juttatásának eljárásrendjét fontosnak tartjuk szabályozni, mert ez biztosítja a kiszámíthatóságot, tervezhetőséget és ezzel segítjük a hatékonyságot is. Természetesen a költségvetésben adta lehetőség keretein belül a gyorsabb intézkedés lehetősége miatt célszerű a polgármesternek felhatalmazást adni a Mikulás csomag egységnyi értékének meghatározására, melyet befolyásol az éppen aktuális piaci helyzet, illetve az érintett gyermekek számának alakulása.

A személyi jövedelemadóról szóló 1995. évi CXVII. törvény (továbbiakban: SZJA törvény) 1. melléklet 8.1. pontja szerint: */A nem pénzben kapott juttatások közül adómentes/*

„az állam, a helyi önkormányzat vagy az egyházi jogi személy forrásából nyújtott oktatási, egészségügyi és szociális ellátás (ideértve a gyermek, a tanuló, a beteg, illetve a szociális ellátásra jogosult részére ingyenesen vagy kedvezményesen természetben biztosított étkezést is) azzal, hogy az üdültetés és a gyógyüdültetés nem minősül egészségügyi, illetőleg szociális ellátásnak.”

A Mikulás csomagokat az Önkormányzat átvételi elismervénnyel adja át az intézményvezetők, illetve - iskolák esetén - az iskolaigazgatók részére, akik gondoskodnak a Jogosult gyermekek részére történő átadásáról, így jelen esetben az Önkormányzat részéről adatkezelés nem valósul meg.

Kérem a tisztelt Képviselő-testületet a rendelet elfogadására.

*A rendelet elfogadásához minősített többségű szavazati arány szükséges.*

B u d a p e s t, 2022. november 21.

**Örsi Gergely**

**polgármester**

**Budapest Főváros II. Kerületi Önkormányzat Képviselő-testületének …/2022. (...) önkormányzati rendelete**

**a gyermekek és fiatalkorúak egészséges étkeztetéséhez történő hozzájárulásról**

Budapest Főváros II. Kerületi Önkormányzat Képviselő-testülete Magyarország Alaptörvénye 32. cikk (2) bekezdésében meghatározott eredeti jogalkotói hatáskörében eljárva, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 9. és 11. pontjaiban foglalt feladatkörében eljárva a következőket rendeli el:

1.§

A rendelet célja a kisgyermekkorúak egészséges életmódra, ezen belül az egészséges táplálkozásra való nevelésének segítése, támogatása karácsonyi ünnephez kötődő természetben biztosított étkeztetés formájában (továbbiakban: Mikulás csomag).

2.§

A rendelet hatálya kiterjed a Budapest Főváros II. Kerületi Önkormányzat (továbbiakban: Önkormányzat) fenntartásában működő bölcsődékben, óvodákban, valamint a kerületi állami fenntartású általános iskolák alsó tagozatán jogviszonnyal rendelkező gyermekekre, tanulókra, (továbbiakban: Jogosult gyermek).

3.§

1. A Mikulás csomag élelmiszer tartalmának összeállításakor figyelemmel kell lenni a célcsoport életkori sajátosságainak megfelelő szakmai ajánlásokra.
2. A Mikulás csomag értéke 2022. évben nem haladhatja meg a bruttó 5 000 Ft/fő-t, 2023. évtől az egységnyi értékét az Önkormányzat mindenkori éves költségvetési rendeletében biztosított forrás keretén belül a Polgármester határozza meg.

4.§

1. A Mikulás csomagokat az Önkormányzat átvételi elismervénnyel adja át az intézményvezetők, illetve - iskolák esetén - az iskolaigazgatók részére, akik gondoskodnak a Jogosult gyermekek részére történő átadásáról.
2. A Mikulás csomag juttatásával kapcsolatos feladatokat a Humánszolgáltatási Igazgatóság koordinálja.

5.§

E rendelet a kihirdetést követő napon lép hatályba.

Örsi Gergely dr. Szalai Tibor

 Polgármester Jegyző

**ÁLTALÁNOS INDOKOLÁS**

Az Önkormányzat kiemelt fontosságú feladatának tekinti az egészséges, és környezettudatos életmód támogatását, a kisgyermekkorúak egészségnevelését. Az ünnepi alkalmak is lehetőséget nyújtanak az egészséges életmód, táplálkozás felé irányítani a gyermekek/családok figyelmét, ez is az egészséges táplálkozási szokások megerősítését szolgálhatja. Ezen törekvéseink egyike a karácsonyi ünnepekkor a kisgyermekek részére un. „Mikulás csomag” átadása. A Mikulás csomag egy természetbeni juttatás, mely fontos eszköze a gyermekek egészséges életmódra, ezen belül az egészséges táplálkozásra való nevelésének.

**Részletes indokolás**

1.§-hoz Meghatározza a rendelet célját

2.§-hoz Személyi hatályról szóló rendelkezés.

3.§-hoz Szakmai, költségvetési előírásokat tartalmaz.

4.§-hoz Eljárásbeli szabályokat tartalmaz.

5.§-hoz A hatályba lépésről rendelkezik